Det faldt en kvindelig underviser med anden etnisk baggrund end dansk for brystet, at undervisere på Handelshøjskolen i København (CBS) sang 'Den danske sang er en ung blond pige' ved et internt møde.

Underviseren følte sig krænket og ikke-inkluderet over sangvalget, skriver Kristeligt Dagblad.

Læs hele sangteksten 1. Den danske sang er en ung blond pige hun går og nynner i Danmarks hus, hun er et barn af det havblå rige hvor bøge lytter til bølgers brus. Den danske sang når den dybest klinger, har klang af klokke, af sværd og skjold. I mod os bruser på brede vinger en saga tone fra hedenold. 2. Al Sjællands ynde og Jyllands vælde, de tvende klange af blidt og hårdt, skal sangen rumme for ret at melde om, hvad der inderst er os og vort. Og tider skifter, og sæder mildnes, men kunst og kamp kræver stadig stål, det alterbål, hvor vor sjæl skal ildnes det flammer hedest i Bjarkemål. 3. Så syng da, Danmark, lad hjertet tale, thi hjertesproget er vers og sang, og lære kan vi af nattergalen, af lærken over den grønne vang. Og blæsten suser sin vilde vise, og stranden drøner sit højtidskvad, fra hedens lyng som fra stadens flise skal sangen løfte sig ung og glad.

Derfor klagede underviseren, og episoden har ført til, at sangen, der er en del af den danske sangskat og er en af de mest kendte tekster i Højskolesangbogen, måske ikke længere skal synges i lignende sammenhænge, siger viceinstitutleder på CBS’ Department of Management, Politics and Philosophy, Mads Mordhorst, til avisen.

Den danske sang er en ung blond pige hun går og nynner i Danmarks hus, hun er et barn af det havblå rige hvor bøge lytter til bølgers brus. Tekst af Kai Hoffmann (1924)

- Personligt vil jeg ikke synge med på den sang. Jeg kan heller ikke forestille mig, at der er nogen, der vil tage den op nu, hvor vi har den erfaring i bagagen, at den kan virke stødende. Så vil det jo være en provokation at synge den fremover, siger Mads Mordhorst til Kristeligt Dagblad, der skriver, at sagen går et år tilbage.

Viceinstitutlederen gav den kvindelige underviser en undskyldning og er glad for, at kvinden ifølge ham viste mod til at klage over sangvalget i en forsamling af professorer og højtstående akademikere.

- Jeg forstår hendes reaktion, og det er godt med den type konflikter. Ellers har vi ingen mulighed for at udvikle os og for at indse, hvor hjemmeblinde vi er. Det er en kultur, der skal behandles og forhandles på institutniveau, siger han til Kristeligt Dagblad.

Mads Mordhorst fastholder sine citater til avisen, men føler dem sat ind i en for hård kontekst, siger han.

Han ønsker dog ikke at uddybe over for DR Nyheder, men understreger, at der aldrig blev en decideret sag ud af episoden. Han løste det på dagen ved at tale med kvinden efter mødet.